Onthou, Brinkenheim is 'n sepie. Geen gevolgtrekking kan gemaak word ten op sigte van die skrywer se mening omtrent sensitiewe onderwerpe nie.
Ek soek nou die internet voos vir redes hoekom ek nie aan haar versoek moet voldoen nie. Ek kry baie redes, maar niks wat haar gaan oortuig nie. Dalk moet ek net my voet neersit. Dit is immers onnodig.
Ons is Sondagoggend eers kerk toe gewees. Vir Brian is dit soos bad, iets wat jy moet doen. Hy skop nie daarteen nie, maar Michelle haat dit. Dit is net as Brian haar mooi vra dat sy haarself sal verwerdig om kerk toe te gaan. Dit is eintlik half ironies. Dit was juis sy wat Brian kerkvas gemaak het, maar na my ma se dood het die vingers nooit opgehou wys nie. Daar was nog altyd agter die hande geskinder en Michelle weier om dit te duld. Geen dreigement kon haar weer by die Sondagskool kry nie en die kerk sien sy baie selde. Sy is openlik onbeskof met omtrent almal, ek is eintlik bly dat sy niks wil weet nie.
Ek is nie seker wat my besiel het nie, maar ek het hom vir middagete genooi. Ek het seker maar net besef dat hy nie met my dogter sal mors nie. Hy het duidelik ‘n hart vir mense. Hy het die uitnodiging halfversigtig aanvaar. Ek het Michelle gebied om saam met hom Brinkenheim toe te ry. Dit het geen onduidelikheid gelaat dat ek die verhouding nou goedkeur nie.
Die middag het heel aangenaam verloop. Anton en Nadia het net hulle kos deurmekaar gekrap. Ek sal sweer dat hulle ‘n kompetisie aan die gang het om te sien wie eet die minste. Pieter het Brian besig genoeg gehou om nie die ander twee te irriteer nie. Michelle het ook deur die loop van die middag haar stugheid verloor. Ek hou regtig van Pieter, hy is nou wel ouer as Michelle. Maar as sy 23 was en hy 30 het niemand ‘n woord gesê nie. Dit is darem nou ook nie asof hulle gaan trou nie.
Ek het geweet sy dankie was meer as net vir die bord kos wat hy ontvang het. Hy sal in die toekoms ‘n gereelde gas wees. Natuurlik het Anton en Nadia weer ‘n tjek gesoek voordat hulle weg is. Brian en Michelle het die bediendes gehelp opruim terwyl ek met ‘n boek ontspan het. Dit gebeur nie dikwels nie.
Natuurlik het ek ‘n paar geskenke deur die loop van die dag gekry. Die grootste was egter toe Michelle haar arms spontaan om my geslaan het en gesê het: “Dankie, Mamma.”
Ek kon my oë nie glo toe ek vanmiddag Pieter Nortje in die gim gewaar nie. Ek het gedink die luis sal net in donker hoekies met dogter vry. Daar staan hy oop en bloot ogies maak vir haar. Kastig besig om vir lidmaatskapaansoek te doen. Ingrid het subtiel die meisie van ontvangs weggestuur, maar ek was nie lus om beskaaf te wees nie.
Daar kom die waarheid uit tot ons almal se groot skok. Michelle het voorgegee om sy ouderdom te wees. Hy het nie geweet dat sy nog op skool is nie. Hy het so verwese gelyk, ek het hom sommer jammer gekry.
Hulle is na buite om die saak uit te praat. Ek is nie seker wat verder gebeur het nie. Michelle is weer soos ‘n sfinks.
My laaste hoop was Bertus. En hy wil nie betrokke raak nie. Soveel dat hy altyd met die kinders betrokke wil bly. Hy reken dat ek met die mannetjie moet gaan praat. Ek het hom duidelik laat verstaan dat dit sy plig as vader is. Hy beter ook vinnig optree, voordat sy dogter ‘n tienermoeder word.
Ek is sommer lus en pos haar vir hom. Die mannetjie sal nie alles kan los om agter haar aan te dros nie.
“My donner, Michelle. Jy kan darem nie met ‘n ‘n volwasse man ‘n verhouding aanknoop en dan verwag dat ek gelukkig daarmee moet wees nie. Hy is ‘n onderwyser. Ek is seker die verhouding dra nie sy hoof of die departament van onderwys se goedkeuring weg nie. Wat op aarde het julle …. het jou besiel?”
“So?? So?!!! Jy kan tog seker sien dat dit nie gaan werk nie. Jy moet die verhouding beëindig, jy moes dit in die eerste plek nie begin het nie. Daar is seker genoeg seuns, self studente waarmee jy jou kan vermaak. Jy is 16, beslis nog te nat agter die ore vir ‘n volwasse verhouding.”
Michelle Brink gaan my in ‘n vroeë graf instuur. Voor dit gaan sy my aan drank en hoërskoolseuns verslaaf maak. Goed, ek weet ek het al die hoërskoolseun ding gedoen, maar dit was net tydelike kranksinnigheid.
Dit is bevestig. Michelle is verlief en verlore. Sy is ook met baie goeie rede so geheimsinnig oor die mannetjie. Sy weet verseker dat ek haar en sy nekke kort bo hulle stuitjies gaan omdraai. Michelle het besluit sy is te gesofistikeerd vir skoolseuns. Sy gaan uit met die landbouskool se nuwe onderwyser. Ene Pieter Goosen.
Is dit nie oneties nie? Hy is nie besig om te proef nie, hy is voltyds as ‘n onderwyser aangestel. Hy is dus ten minste 4 jaar klaar met skool. Die feit dat hy tersiêre opleiding voltooi het maak hom nie minder onverantwoordelik nie. Hy is seker nog volspoed besig om sy wilde hawertjies te saai. Seker met my dogter ook.
Michelle is 16, maar ook maar net-net. Sy is maar gr 11. Al is sy baie volwasse vir haar ouderdom dink ek nie sy is al reg vir ‘n grootmens verhouding nie. Goosen gim ook by ons. Ek het niks teen die man nie, hy lyk heel aangenaam, maar as hy in ‘n skoolmeisie belangstel sê dit nie veel van sy karakter nie. Ek dink hy het pedofieliese neigings.
Ek het hulle saam in die dorp gesien, waar hulle droomverlore oor ‘n bordjie slaptjips in mekaar se oë staar. Ek wou hulle net daar gaan vasvat, maar dan sou dit vinnig oor die dorp versprei het. Die Brinks kan nie nog ‘n skinderstorie bekostig nie.
Ek het my egter tuis gemaak op die stoep en nou wag ek Mej Brink in. Sy beter haar storie agter mekaar hê.
Ingrid het gesug. “Jy moet ook altyd sleg van die girl dink. Nee, sy het nie dwelms in nie. Sy is waarskynlik so gelukkig omdat sy weet haar liefde word beantwoord.”
“Ek vermoed so.” haal Ingrid haar skouers op. “Ek is nie seker nie, soos jy weet is sy nie net uitbundig vrolik nie, maar ook baie geheimsinnig.”